Jonathan Felice ta’ 22 sena minn Ħal Qormi ma ngħatax il-ħelsien mill-arrest wara li tressaq il-Qorti llum waranofsinhar. Huwa kien arrestat ilbieraħ filgħaxija f’Ħal Qormi u nstab fil-pussess ta’ lieva f’ċirkostanzi suspettużi. Felice li kien diġà nstab ħati fuq serq, wieġeb li mhux ħati li kiser il-kundizzjonijiet tal-ħelsien mill-arrest. Fil-Qorti uffiċċjal mir-Rapid Intervention Unit qal li ntalab jiċċekkja żewġ irġiel magħrufa mal-pulizija, li kienu qed iġibu ruħhom b’mod suspettuż. Żied li meta waslu l-Pulizija raw lil Felice u raġel ieħor lebsin beritta u flokkijiet bil-komma twila, jaħarbu huma u jarmu basket blue. Qal li hu segwa lil Felice b’karozza tal-pulizija u l-uffiċjal l-ieħor ġera wara s-suspettat li kien miegħu. Meta laħaq lil Felice huwa arrestah. Jonathan Felice qal li ġera għax kien inkwetat li kien barra, wara l-ħin impost fuqu mill-Qorti. Fil-basket il-Pulizija sabet lieva, turnavit mkebbeb f’gazzetta u flokk abjad. Felice qal lill-Pulizija li hu kien qed jimxi u jiġġoggja dak il-ħin u għalhekk kien liebes flokk bil-kmiem twal biex jipprova jitlef il-piż.